Bulls wil verlore aansien teen Sharks herwinDuane Vermeulen het herstel van die kniebesering wat hy teen die Chiefs opgedoen het. Foto: GB Jordaan. Daar was weinig hoogtepunte vir die Bulls in hul wedstryd teen die Chiefs op Loftus Versfeld die afgelope naweek. Die Nieu-Seelandse span, wat toe nog nie ’n enkele kragmeting in vanjaar se reeks kon wen nie, het amok teen die Pretorianers gemaak om 56–20 te wen. Veral die vlugvoetigheid van hul All Black-heelagter, Damian McKenzie, het die Bulls-verdediging na lug laat gryp en die tuisspan het geen antwoorde op die Chiefs se vrae op aanval gehad nie. Nou het hulle egter kans om verlore aansien te herwin wanneer hulle die Sharks in die Haaitenk aanvat. Pote Human het sy skrumskakels vir dié kragmeting roteer, met Embrose Papier wat die wedstryd in die nommernegetrui begin en Ivan van Zyl op die plaasvervangersbank. Nog goeie nuus is dat hul Bokbreker, die agtsteman Duane Vermeulen, wedstrydfiks verklaar is en in die beginvyftiental ingesluit is. Vermeulen het sy knie beseer in die wedstryd teen die Chiefs. Die Bulls het die vorige ontmoeting teen die Sharks 37–14 op Loftus Versfeld beklink. Maar hulle het verlede week glád nie soos daardie span gelyk nie. Bulls: Divan Rossouw (heelagter), Cornal Hendricks (regtervleuel), Jesse Kriel (buitesenter), Burger Odendaal (binnesenter), Rosko Speckman (linkervleuel), Handré Pollard (losskakel en kaptein), Embrose Papier (skrumskakel), Duane Vermeulen (agtsteman), Hanro Liebenberg (flank), Ruan Steenkamp (flank), Eli Snyman (slot), Jason Jenkins (slot), Trevor Nyakane (stut), Schalk Brits (haker), Lizo Gqoboka (stut). Plaasvervangers: Corniel Els, Simphiwe Matanzima, Conrad van Vuuren, Jannes Kirsten, Tim Agaba, Ivan van Zyl, Manie Libbok en Johnny Kotze.